UChamisa Ukhetha uNcube Ukuba Ngomunye Wabasekeli Bakhe Bevuselela iMDC Endala
Amacele wonke ayehlubuke kuMDC agoqela ebe likhokhelwa nguMnu. Welshman, ele People’s Democratic Party elikaMnu. Tendai Biti leMDC -T ekhokhelwa nguMnu. Nelson Chamisa sebemanyene ukubumba iMDC entsha.
HARARE — Ibandla ele MDC elikhokhelwa nguMnu. Nelson Chamisa libika ukuba abeMDC yakhe sebemanyene labe MDC kaNcube kanye lePDP kaBiti ukuze babumbe ibandla linye eliqinileyo kulandela ukusebenza kuhle abakwenze kukhetho luka Ntulikazi phansi komanyano owe MDC Alliance. Abako Chamisa bazise njalo kulusizi ukuba elinye icele elikhokhelwa nguNkosazana Thokozani Khupe liyalile ukuzomanyana lamanye amabandla ahlubuka kuMDC yakuqala. Isikhulumeli sikaChamisa, uMnu. Nkululeko Sibanda, utshele umhlangano lentathelizindaba ukuthi kulandela ukumanyana lokhu abakwenzileyo uNcube loMnu. Morgen Komichi sebengabasekeli bebandla leli kanye loMnu. Elias Mudzuri obe kade evele ekhona. UNkosazana Thabitha Khumalo nguye osengumgcinisihlalo webandla uBiti engumsekeli wakhe. USibanda uthi inkulumo lecele leMDC-T ekhokhelwa nguMaKhuphe ukuthi libuye lalo kumanyano zibe liphutha. Ethi iMDC-T kaMaKhupe isisebenzelana leZanu PF kungakho bengasafuni ukumanyana labanye bamabandla aphikisayo. Kodwa umsekeli kaMaKhupe, uMnu. Obert Gutu, utshele iStudio 7 ukuthi kakuzange kube lekulumo lezo abazitshoyo abakoChamisa. Ngakhoke lawa ngamanga aluhlaza tshoko akhulunywa nguSibanda njalo izikundla ezinikwe uNcube, uBiti loMafume, yizikhundla okumele zikhethwe ngumhlangano omkhulu owe Congress kuphela. USibanda utshele intathelizindaba ukuthi uChamisa ulawo amandla okukhetha abantu kulezi zikhundla phansi kwesisekelo sebandla. Ebuzwa ngokuthi igaa lebandla seliyaguquka na, lingasabizwa MDC Alliance uthe hatshi kaliguquki igama. IStudio 7 kayenelisanga ukukhuluma lamanye amabandla akade ekumanyano owe MDC Alliance anjenge Zimbabwe People First leTransform Zimbabwe ukuze sizwe imibono yabo ngokungena ebandleni elitsha ele MDC. Ingcwethi ezicubungula ezombusazwe zincome ukumanyana osokwenze amabandla wonke ayesehlubuke kuMDC zisithi nxa wonke amabandla aphikisayo engamanyana alakho ukwenelisa ukususa I Zanu PF embusweni kukhetho olulandelayo.